Татарстанда яшь ир-егет кыядан егылып төшеп, агачка асылынып калып һәлак булган (ФОТО)

	Кама Тамагы районында бер ир Юрьев тау куышындагы кыядан егылып һәлак булган. Бу хакта Россия гадәттән тыш хәлләр министрлыгының Татарстандагы Баш идарә матбугат хезмәте хәбәр итте. Мәрхүмнең гәүдәсе табылу турындагы мәгълүмат кичә 112 бердәм ашыгыч ярдәм чакыру номерына килеп ирешә.	 Билгеле булганча, алты кешелек компания ял итәргә Юрьев тау куышлыгына ике автомобильдә килә. Ниндидер бер мизгелдә 31 яшьлек Казан кешесе тау куышыннан егыла, дип яза "Татар-информ". 

Вакыйга урынына 116 нчы номерлы бүлекнең коткаручылары, полиция, шулай ук Кече үлчәмле суднолар буенча дәүләт инспекциясе хезмәткәрләре килеп җитә. 

Ир-атның гәүдәсе кыяда үскән агачка эләгеп кала. Мәрхүмне агачтан төшереп, коткару бавы ярдәмендә яр буена төшерәләр. Гәүдәне көймә белән Идел буенча Кама Тамагы пристаненә алып килгәннәр. Аннан моргка озаталар.      
	---	
Матбугат.ру

	№ --- | 30.07.2017	


